மணப்பாறை பொத்தமேட்டுபட்டியில் பழைய இரும்பு கடை நடத்தி வருபவர் ஆளிப்பட்டி மேட்டூர் கிராமத்தை சேர்ந்த தோமாஸ் மகன் அருளானந்தம்(45). இவரது கடையில் வியாழக்கிழமை காலை பழைய இரும்பு பொருள்களை உடைக்கும் பணியில் திருச்சி கருமண்டபத்தை சேர்ந்த மாரிமுத்து (47) ஈடுபட்டிருந்தார். அப்போது, அலுமினிய உருளை ஒன்றை அருளானந்தம் காலில் பிடித்துகொள்ள, வெட்டு இரும்பு வைத்து, சுத்தியலால் மாரிமுத்து அடித்ததாக கூறப்படுகிறது. அப்போது அந்த உருளை திடீரென பலத்த சப்தத்துடன் வெடித்து சிதறியுள்ளது. இதில், மாரிமுத்து உடல்சிதறி சம்பவஇடத்திலேயே உயிரிழந்தார். அருளானந்தத்திற்கு கால்களில் பலத்த காயம் ஏற்பட்டது. மேலும், அங்கிருந்து சிதறிய இரும்பு சிதறல்கள் அருகில் பஞ்சர் கடையில் வேலை பார்த்துகொண்டிருந்த நல்லாம்பிள்ளையை சேர்ந்த ரவி மகன் பாலசுப்பிரமணியன்(18) மீது விழுந்தது. இதில் அவர் பலத்த காயமடைந்தார். மேலும் இரும்பு கடை அருகே நின்று கொண்டிருந்த கனகராஜ்(65) மீதும் சிதறல்கள் பட்டதில் காயமடைந்தார்.